Flere unge fester og sætte ild i den faldefærdige bygning i Hobro, Klochhuset. I begyndelsen af november blev fire unge endda sigtet for hærværk.

Hvis du undrer dig over flere patruljeringer og kamera ved Jernbanegade i Hobro, så er det konsekvensen af den seneste tids uroligheder. En gruppe unge har nemlig indtaget d en faldefærdige ruin, Klochhuset , som deres nye feststed - det fortæller ejeren af Jysk Vagt og Security, Palle Povlsen i et Facebookopslag . Han skriver, at de har oplevet, at flere unge fester i Klochhuset - og derudover har de unge også flere steder sat ild til ting inde i bygningen. Det har derfor fået vagtfirmaet, i samarbejde med ejeren, til at sætte kamera op, og derudover vil de lave flere tilsyn for at undgå ulykker. Palle Povlsen skriver derudover, at det vil blive betragtet som indbrud, hvis de finder de unge i huset. Jysk Vagt og Security samt bygningens ejer, Ove Rasmussen, har ikke ønsket at stille op til interview. Ikke første gang Urolighederne begyndte allerede den sjette november, hvor Nordjyllands Politi blev kaldt ud til Klochhuset. Anmeldelsen lød på flere knuste ruder og at en gruppe unge smed ting ud fra vinduerne. Da politiet ankom lå der blandt andet knust glas, to stole og en dør ved opgangen ind til Klochhuset. Derudover smed de unge endnu en stol ud, før de så patruljen. Da de unge blev opmærksomme på patruljen, løb de fra stedet, men det lykkedes politiet at fange to unge mænd på 19 år. De blev sigtet for hærværk. Efterfølgende har politiet også sigtet en 18-årig mand og en 20-årig mand for selvsamme hærværk. Alle fire er fra lokalområdet. - Vi blev ikke kaldt ud til ildspåsættelserne, men der kan godt være sket andre ting derudover, som vi heller ikke er blevet kaldt ud til, siger Mikkel Brügmann, der er politikommisær ved Nordjyllands Politi. Stået tom siden april Klochhuset har stået tomt siden april, hvor den sidste lejer flyttede ud. Det skete samtidig med massiv kritik af Mariagerfjord Kommune, som TV2 Nord kunne fortælle, ikke skred ind over for bygningens tilstand. Bygningen var nemlig flere gange blevet vurderet til fare for både forbipasserende og lejere. Især altanerne var i fare for at styrte ned ved brug. Og ifølge TV2 Nords optagelser, så blev altanerne brugt af husets lejere. Men i april opsagde Ove Rasmussen den sidste lejer, og nu har den lokale erhvervsmand Bent Dahl optionsret på køb af Klochhuset. Han vil, hvis planerne lykkes, rive bygningen ned og bygge et nyt højhus på 15. etager. Men den plan møder massiv kritik fra flere naboer og borgere i byen. Hobro har længe været plaget af unge, der skaber uro. Senest i foråret, hvor busterminalens ventelokaler var nødsaget til at være aflåst om aftenen på grund af hærværk .